Urbanus, episcopus servus servorum Dei, venerabilibus fratribus Nivernensi, Altisiodorensi episcopis et dilectis filiis capitulo Aurelianensi, salutem et apostolicam benedictionem. Ignorare vos loci vicinitas non permittit qualiter monasterium Floriacense voluerit Dominus incendio visitare, redactis enim officinis ejusdem monasterii in favillam sicut audivimus, domum de Lorriaco quae ad prescriptum monasterium pertinet casualis ignis, Domino permittente, consumpsit, vites praeterea jamdicti monasterii adeo brumalis intemperantia steriles reddidit, quod bonis agricolis usque ad sequens triennum vini spes nulla remansit, quanto igitur idem monasterium specialius beati Petri juris existit tanto libentius ejus necessitatibus subvenimus, et reputamus gratius si apostolicae sedis intuitu in tantis illis tribulationibus succurratur; discretionem vestram per apostolica scripta mandamus, monemus attentius atque praecipimus quatenus parrochianos vestros ad fabricam reparandam de propriis facultatibus largiantur, sollicitis monitis et exhortationibus inducatis, et nuntii monasterii per vos et vestros subditos, in quibus opus habuerint, sicut officio vestro assistentes, prohibeatis, sub interminatione anathematis ne quis inligari pedagium de lignis aut lapidibus vel de rebus aliis quae ad usus ecclesiae vel domorum portabuntur audeat extorquere; si qui autem prohibitionis vestrae contemptores extiterint et admoniti noluerint quantocius resipiscere, eos, omni amore postposito, contradictione quoque et apellatione remota, excommunicationis vinculo innodetis et usque ad dignam satisfactionem sicut excommunicatos faciatis ab omnibus evitari. Datum Veronae, III nonas septembris.